Illum, il-Kummissjoni Ewropea qed tirrapporta dwar il-progress li sar fir-rigward ta' Unjoni tas-Sigurtà effettiva u ġenwina, inkluż prijoritajiet bħall-ġlieda kontra r-radikalizzazzjoni, it-titjib fiċ-ċibersigurtà u l-protezzjoni ta' spazji pubbliċi. Peress li s-sigurtà hija identifikata bħala prijorità ewlenija fid-Dikjarazzjoni Konġunta dwar il-prijoritajiet leġiżlattivi tal-UE għall-2018-19, il-Kummissjoni qed tistabbilixxi wkoll għadd ta' miżuri li għandhom jittieħdu tul ix-xhur li ġejjin biex issaħħaħ l-appoġġ għall-Istati Membri u biex tħaffef il-ħidma tal-UE. Il-Kummissjoni se tkompli tmexxi 'l quddiem il-progress qabel il-laqgħa informali tal-mexxejja f'Settembru dwar is-sigurtà, liema laqgħa kienet imħabbra fl-Aġenda tal-Mexxejja. Il-Kummissarju għall-Affarijiet Interni, il-Migrazzjoni, u ċ-Ċittadinanza, Dimitris Avramopoulos qal: “Is-sigurtà tibqa' sfida ewlenija għall-Ewropa u prijorità ewlenija għall-UE, kif inhu rifless fid-Dikjarazzjoni Konġunta tal-Istituzzjonijiet tal-UE għall-2018-19. B'mod kollettiv, għandna nkomplu nagħmlu użu minn dan ir-ritmu b'saħħtu u nwasslu riżultati konkreti għas-sigurtà tagħna. Għandna naħdmu iktar biex iċ-ċittadini Ewropej jinżammu sikuri kemm offlajn kif ukoll onlajn. Il-ġlieda kontra l-propoganda terroristika onlajn tibqa' qasam fejn hemm urġenza ċara li wieħed jieħu azzjoni. Il-Kummissjoni se tieħu azzjoni jekk ikun meħtieġ u l-għażliet kollha se jibqgħu fuq il-mejda.” Il-Kummissarju għall-Unjoni tas-Sigurtà, Julian King qal: “Tul l-aħħar sena żidna l-isforzi biex innaqqsu l-lakuni ta' informazzjoni, niġġieldu r-radikalizzazzjoni, inżidu r-reżiljenza ċibernetika u nipproteġu l-ispazji pubbliċi tagħna. Dan l-approċċ komprensiv qed jikseb ir-riżultati: iżda jeħtieġ li nżommu r-ritmu biex niżguraw li jkollna Unjoni ta' Siġurtà ġenwina u effettiva. Għandna nittrattaw il-problema tat-terroriżmu fil-qalba tagħha, jiġifieri, ir-radikalizzazzjoni li tista' twassal lin-nies fl-Ewropa biex ikollhom ideoloġiji vjolenti u estremisti. Se nkomplu naħdmu mal-esperti, ma' dawk li jfasslu l-politiki u ma' kumpaniji tal-internet fuq din il-kwistjoni fundamentali - għad hemm ħafna xi jsir.” Inqawwu l-ġlieda kontra r-radikalizzazzjoni Fir-rapport interim tiegħu, il-Grupp ta' Esperti ta' Livell Għoli dwar ir-Radikalizzazzjoni - stabbilit mill-Kummissjoni f'Lulju 2017 — talab għal iżjed skambji sistematiċi dwar l-antiradikalizzazzjoni bejn l-Istati Membri, il-prattikanti u r-riċerkaturi kif ukoll għal iktar appoġġ mill-UE. Bħala l-ewwel pass biex tittieħed azzjoni fuq dawn ir-rakkomandazzjonijiet, il-Kummissjoni se ssaħħaħ il-koordinazzjoni fil-livell tal-UE biex tipprevjeni t-terroriżmu. Il-Kummissjoni se ssaħħaħ ukoll l-azzjoni kontra r-radikalizzazzjoni fil-ħabsijiet u kontra l-propoganda terroristika kemm onlajn kif ukoll offlajn. Il-Kummissjoni qed tħeġġeġ lill-pjattaformi onlajn biex iħaffu l-isforzi tagħhom biex ineħħu kontenut terroristiku onlajn kemm jista' jkun malajr, u qed tikkunsidra iktar passi speċifiċi biex ittejjeb ir-rispons għal kontenut onlajn marbut mat-terroriżmu, qabel ma tiddeċiedi jekk hemmx bżonn ta' leġiżlazzjoni. Wara t-telfiet territorjali ta' Daesh fis-Sirja u fl-Iraq, f'April se ssir konferenza organizzata mill-Kummissjoni li se tiddiskuti kif l-Istati Membri qed jittrattaw ma' dawk li jirritornaw lura pajjiżhom, inkluż nisa u tfal. Il-mobilizzazzjoni tal-isforzi dwar iċ-ċibersigurtà u l-protezzjoni ta' spazji pubbliċi Il-Kummissjoni qed tkompli timplimenta l-istrateġija tagħha tal-2017 dwar iċ-ċibersigurtà billi tistabbilixxi Netwerk ta' Ċentri ta' kompetenza dwar iċ-ċibersigurtà u Ċentru għaċ-Ċibersigurtà Ewropea u Ċentru ta' Kompetenza. Fl-ewwel trimestru tal-2018, se jkun hemm proġett pilota ta' €50 miljun taħt il-programm Orizzont 2020 li se jappoġġa l-ħolqien ta' dan in-Netwerk. Il-Kummissjoni se tagħmel disponibbli wkoll ammont addizzjonali ta' €5 miljuni biex issaħħaħ il-kapaċitajiet ta' dekriptaġġ tal-Europol biex tappoġġa l-infurzar tal-liġi f'investigazzjonijiet kriminali, kif ħabbret fil-11-ilRapport ta' Progress tagħha, u b'segwitu għall-appell tal-Istati Membri għal iktar appoġġ fil-laqgħa tal-Kunsill Ġustizzja u Affarijiet Interni, f'Diċembru li għadda. Qed tissaħħaħ il-kooperazzjoni fir-rigward tal-protezzjoni ta' spazji pubbliċi bejn l-operaturi privati ta' spazji pubbliċi, bħaċ-ċentri tat-trasport, stadji u ċentri kummerċjali, u awtoritajiet lokali u reġjonali. F'Diċembru, il-Kummissjoni organizzat l-ewwel laqgħa tal-Forum tal-Operaturi tal-UE fejn iffukat fuq l-iskambju ta' informazzjoni u gwida dwar id-detezzjoni, kif ukoll l-ittestjar ta' teknoloġija ġdida u soluzzjonijiet ta' sigurtà. Dan kien segwit mill-ewwel laqgħa dedikata mal-industrija tal-kiri tal-karozzi biex tesplora azzjoni konġunta possibbli biex tagħmilha iktar diffiċli għat-terroristi biex jikru karozzi bil-għan li jwettqu attakki. F'Jannar 2018, se jiġi ppubblikat manwal ta' sigurtà biex jagħti gwida lil sewwieqa Ewropej tat-trakkijiet, kumpaniji Ewropej tal-merkanzija u azzjonisti ewlenin oħrajn biex jindirizza theddid possibbli kawża tat-terroriżmu. Bħala parti minn dawn l-isforzi, il-Kummissjoni se tistabbilixxi portal onlajn għall-atturi kollha involuti biex taqsam l-aħjar prattiki u flimkien mal-Kumitat tar-Reġjuni, fit-8 ta' Marzu se torganizza konferenza ma' sindki ta' bliet madwar l-Ewropa. Progress dwar il-finanzjament tat-terroriżmu, l-avjazzjoni u prijoritajiet oħra Ir-rapport tal-lum iqis ukoll il-progress li sar fl-implimentazzjoni ta' fajls oħra ta' prijorità skont l-Aġenda Ewropea dwar is-Sigurtà, inkluż l-iskambju ta' informazzjoni, il-finanzjament tat-terroriżmu, ir-riċerka dwar is-sigurtà u s-sigurtà tal-avjazzjoni, kif ukoll id-dimensjoni esterna. Il-Kummissjoni qed tħeġġeġ lill-koleġiżlaturi biex jilħqu ftehim fil-ġimgħat li ġejjin dwar Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS) u proposti biex tissaħħaħ is-Sistema ta' Informazzjoni ta' Schengen (SIS). Kuntest Is-sigurtà kienet prijorità politika sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni fit-13 ta' Settembru 2017. Fl-14 ta' Diċembru 2017, il-presidenti tal-Parlament Ewropew, tal-Presidenza b'rotazzjoni tal-Kunsill u tal-Kummissjoni Ewropea ffirmaw Dikjarazzjoni Konġunta dwar il-prijoritajiet leġiżlattivi tal-UE għall-2018-19 fejn enfasizzaw l-importanza ċentrali li jipproteġu aħjar is-siġurtà taċ-ċittadini billi jqiegħduha fil-qalba tal-ħidma leġiżlattiva tal-Unjoni. Ingħatat prijorità lil dawk l-inizjattivi mfassla biex jiżguraw li l-awtoritajiet tal-Istati Membri jkunu jafu min qed jaqsam il-fruntieri esterni komuni tal-UE, lil dawk l-inizjattivi mfassla biex jistabbilixxu sistemi ta' informazzjoni interoperabbli tal-UE għall-ġestjoni tas-sigurtà, il-fruntieri u l-migrazzjoni, u lil dawk l-inizjattivi mfassla biex isaħħu l-istrumenti fil-ġlieda kontra t-terroriżmu u l-ħasil tal-flus. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, it-tisħiħ taċ-ċibersigurtà, it-twaqqif tal-finanzjament tat-terroriżmu, kif ukoll it-titjib fl-iskambju tal-informazzjoni. Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni ta' Sigurtà effettiva u ġenwina. Dan il-progress huwa rifless fir-rapporti tal-Kummissjoni, ippubblikati fuq bażi regolari. Għal Aktar Informazzjoni It-tlettax-il rapport ta' progress lejn Unjoni ta' Sigurtà effettiva u ġenwina Skeda informattiva: Unjoni ta' Sigurtà — Ewropa li tipproteġi Aġenda Ewropea dwar is-Sigurtà Aġenda tal-Mexxejja